Heli Maarit Kruger (o.s. Koivula, s. 27. kesäkuuta 1975 Kauhajoki) on suomalainen entinen kolmiloikkaaja ja pituushyppääjä. Hän saavutti kolmiloikan EM-hopeaa Münchenissä 2002, nuorten MM-hopeaa pituushypyssä 1994 ja alle 23-vuotiaiden EM-pronssia kolmiloikassa 1997. Kruger voitti ulkoradoilla viisi SM-kultaa pituushypyssä ja seitsemän kolmiloikassa sekä kuusi himmeämpää mitalia, mukana myös hopea 100 metriltä. Vuonna 2002 hänet valittiin Suomen vuoden naisurheilijaksi.